Video: Gewilde Bloem-kuierplek brand afFoto: Johrné van Huyssteen/Twitter Cubana, ŉ gewilde kuierplek in Westdene in Bloemfontein, het Saterdag afgebrand. Dié kuierplek in President Reitzlaan was omstreeks 10:00 in vlamme gehul en is in die brand vernietig. Volgens Qondile Khedama, woordvoerder van die Mangaung-metro, was brandbestryders binne minute op die toneel en kon hulle die brand beheer sodat ander geboue nie ook aan die brand slaan nie. Khedama het gesê niemand is in die brand beseer nie en hulle gaan nie nou spekuleer oor wat die brand moontlik veroorsaak het nie. Konst. Wendy Nkabi, woordvoerder van die polisie, het aan Times Live gesê een van die werknemers van die restaurant het glo ŉ ontploffing gehoor en toe ondersoek ingestel en gesien dit brand. Nkabi wou egter net aan Maroela Media bevestig dat die polisie die oorsaak van die brand ondersoek.